text: Se billederne: Tyve skar båd i stykker for at få motoren med
  30 juni 2016 kl. 08.52
  Natlige tyve i Ulkebøl Krigshavn har simpelthen skåret motoren fri af båden og brudt en lang række skure op i deres jagt på kostbare påhængsmotorer.
  Tyve har natten til torsdag brudt op mod 20 skure op på Ulkebøl Krigshavn ved Sønderborg og stjålet dyre påhængsmotorer.
  Syd- og Sønderjyllands Politi modtog den første anmeldelse om indbrud og en stjålet påhængsmotor kl. 04,45.
  Det var et trøstesløs syn, der tidligt i morges mødte bådejerne, da de mødte op i den lille havn i Ulkebøl.
  - Jeg har lige købt både båd og motor for alle mine sparepenge, siger en trist Henning Hansen til TV SYD.
  Det er højsæson for tyveri af bådmotorer. Selvom de fleste bådejere har sikret deres motorer med kæder og i nogle tilfælde med GPs-sporingsudstyr - og som i Ulkebøl under lås og slå i skure, så holder det ikke tyvene tilbage.
  Politiet har endnu ikke noget spor af tyvene.
  